
הנדון: מענה לפנייתך לקבלת מידע בהתאם לחוק חופש המידע



1. נהלים והנחיות כלליות בנוגע להטלת הגבלות ודיווחן לחייב ולצדדים השלישיים:
1.1. שליחת התראה לחייב על ההגבלות ומועד כניסתן לתוקף : 
בהתאם לסעיף 66 ג לחוק ההוצאה לפועל, הגבלות המוטלות על חייב נכנסות לתוקף לאחר 30 ימים מיום מסירת התראה. התראה לחייב על הגבלות נשלחת באמצעות הדואר. 
ההגבלות נכנסות לתוקף בחלוף 45 יום ממועד שליחת ההתראה (סעיף 66 לחוק קובע כי ההגבלה תיכנס לתוקף בתוך 30 יום, הרשות מונה ימים נוספים לצרכי העברת ההחלטה לחברת הדפוס, הדפסתה, ביולה, שליחתה בדואר והגעתה לנמען). כלומר, ליתר ביטחון מונה הרשות 45 ימים ממועד מתן ההחלטה טרם כניסת ההגבלות לתוקף.
1.2. מעקב אחר קבלת ההתראה ע"י החייב ופיקוח טרם כניסת ההגבלות לתוקף:
דרך ההמצאה של כתבי בי-דין (למעט אזהרה) קבועה בתקנה 24 (א) לתקנות ההוצאה לפועל תש"ם-1979 לפיה "כתב שניתן להמציאו בדואר, יישלח בדואר שאינו רשום וללא אישור מסירה, אלא אם נאמר בתקנות אלה במפורש אחרת", כמו-כן, תקנה 24(ב) לתקנות קובעת חזקה שבדין – "חזקת המצאה בדואר", לפיה דבר דואר שנשלח בדואר (רגיל או רשום), ייראו אותו כאילו הומצא כדין ביום השישי שלאחר משלחו. לפיכך ובהתאם ללשון התקנה ומאחר והרשות מונה ימים נוספים כפי שפורט לעיל, לא נדרש ביצוע פעולות נוספות טרם כניסתן לתוקף של ההגבלות. 
1.3. אופן משלוח הודעת ההגבלות לצדדים השלישיים:
ההגבלות נשלחות לצדדים השלישיים באמצעות ממשק מחשובי.
1.4 אופן משלוח הודעה על ביטול ההגבלות:
הודעה על ביטול ההגבלות נשלחת לצדדים השלישיים בדרך בה הוצאה ההודעה על הטלת ההגבלות, כלומר, באמצעות ממשק מחשובי.
1.5 האופן בו נשלחות התראות חמורות (הגבלת חופש התנועה וחופש העיסוק כדוגמת צווי עיקול, הגבלת יציאה וכד') לבין התראות רגילות: 
כפי שפורט לעיל, דרך ההמצאה של כתבי בי-דין (למעט אזהרה) קבועה בתקנות והרשות פועלת לשליחת ההתראות בהתאם לתקנות.

2. לא בוצעה בקורת  בנושא "הטלת הגבלות על חייבים".
בהתאם לסמכותי על פי סעיף 8(1) לחוק חופש המידע התשנ"ח 1998, בשל הקצאת משאבים בלתי סבירה, אני דוחה את בקשתך לקבל העתקי תלונות הנוגעות להטלת הגבלות על חייבים והתרשלות הרשות במשלוח הודעות לחייבים, שכן המערכת המשמשת את הרשות לטיפול ולניהול תלונות הציבור מאפשרת לבצע ניתוח ושליפה של תלונות עפ"י מחוזות, לשכות הוצל"פ, מרכז לגביית קנסות, יחידות מטה, רשות השידור וכו' ואין אפשרות שליפה על פי נושא התלונה. 

3. בבקשה שבנדון, מדובר בדוח מבקר המדינה שהגורם המבוקר הוא דואר ישראל. עלייך לפנות לגורם המטפל בבקשות על פי חוק חופש המידע בדואר ישראל.

4.  באשר לבקשתך בסעיף 4 לפנייתך לא מובנת לנו ההגדרה של מאגר מידע, אנא הבהירי את בקשתך. 





בברכה,
רבקה אהרוני
ממונה על חוק חופש המידע
האגף לתכנון מחקר וקשרי חוץ

